b'\n_START_ARTICLE_\nRusijono grafyst\xc4\x97\n_START_SECTION_\nIstorija\n_START_PARAGRAPH_\nTeritorija, v\xc4\x97liau \xc4\xaf\xc4\x97jusi \xc4\xaf grafyst\xc4\x97s sud\xc4\x97t\xc4\xaf, nuo V a. priklaus\xc4\x97 vestgot\xc5\xb3 karalystei. 721 m. j\xc4\x85 u\xc5\xbekariavo arabai (maurai) ir prijung\xc4\x97 prie Omejad\xc5\xb3 kalifato. N\xc4\x97ra tiksliai \xc5\xbeinoma, kada j\xc4\x85 u\xc5\xbekariavo Karolingai, bet manoma, kad tai gal\xc4\x97jo \xc4\xafvykti apie 760 m. Kuomet 795 m. Karolis Didysis i\xc5\xa1 nukariaut\xc5\xb3 sarac\xc4\x97n\xc5\xb3 \xc5\xbeemi\xc5\xb3 suformavo Ispanijos mark\xc4\x85, suformuota ir Rusijono grafyst\xc4\x97, tapusi \xc5\xa1iauriausia \xc5\xa1ios teritorijos dalimi. Jos sostine tapo Ruscino miestas. Pirmasis \xc5\xbeinomas Karoling\xc5\xb3 skirtas Rusijono grafas buvo Gaucelmas, vald\xc4\x99s 812\xe2\x80\x93832 m._NEWLINE_Kadangi kra\xc5\xa1tas buvo nusiaubtas ir i\xc5\xa1tu\xc5\xa1t\xc4\x97j\xc4\x99s, Frank\xc5\xb3 imperija vykd\xc4\x97 politik\xc4\x85, kad jis b\xc5\xabt\xc5\xb3 naujai apgyvendintas. Nuo 817 m. Rusijonas sudar\xc4\x97 dinastin\xc4\x99 unij\xc4\x85 su Empurijos grafyste, ir \xc5\xa1ie ry\xc5\xa1iai i\xc5\xa1silaik\xc4\x97 iki pat X a. pabaigos. \xc5\xa0iuo metu grafai sustipr\xc4\x97jo pakankamai, kad gal\xc4\x97t\xc5\xb3 tapti nepriklausomi nuo Frank\xc5\xb3 imperijos, o Gausfredas I (vald\xc4\x97 931\xe2\x80\x93991) net titulavosi kunigaik\xc5\xa1\xc4\x8diu._NEWLINE_Po savo mirties Gausfredas I atskyr\xc4\x97 Rusijon\xc4\x85 nuo Empurijos ir atidav\xc4\x97 valdyti dviem s\xc5\xabnums. Tiesa, kur\xc4\xaf laik\xc4\x85 grafyst\xc4\x97s liko susietos, ta\xc4\x8diau galutinis atsiskyrimas \xc4\xafvyko 1014 m. Ma\xc5\xbedaug tuo metu Rusijonas prarado nema\xc5\xbeai teritorij\xc5\xb3 kra\xc5\xa1to gilumoje, kurios per\xc4\x97jo Serdanijos grafams. XI a. pr. grafas Giselbertas perk\xc4\x97l\xc4\x97 sostin\xc4\x99 \xc4\xaf Perpinjano kaimel\xc4\xaf, palikdamas sen\xc4\x85j\xc4\x85 sostin\xc4\x99 valdyti vyskupams. V\xc4\x97lesnieji kunigaik\xc5\xa1\xc4\x8diai pama\xc5\xbe\xc4\x97le art\xc4\x97jo su Tul\xc5\xabzos grafais, nei su Barselonos grafais._NEWLINE_XII a. viduryje grafyst\xc4\x99 silpnino karai su Empurija bei maur\xc5\xb3 pirat\xc5\xb3 antpuoliai, o taip pat vidin\xc4\x97s kovos d\xc4\x97l vald\xc5\xbeios. 1172 m. mirus bevaikiam grafui, i\xc5\xa1ankstiniu sutarimu grafyst\xc4\x97 atiteko Aragono kar\xc5\xabnai. Jos grafo titul\xc4\x85 savo titulat\xc5\xabroje i\xc5\xa1saugojo Aragono karaliai Alfonsas II bei Petras II, ta\xc4\x8diau v\xc4\x97liau grafyst\xc4\x97 kaip atskira valda nustojo egzistuoti ir prijungta prie Katalonijos kunigaik\xc5\xa1tyst\xc4\x97s.'